b'\n_START_ARTICLE_\nKalveli\xc5\xb3 Dievo Gailestingumo ba\xc5\xbeny\xc4\x8dia\n_START_SECTION_\nIstorija\n_START_PARAGRAPH_\n1993 m. Kalveli\xc5\xb3 centre, tuometinio \xc5\xa0umsko parapijos klebono Darju\xc5\xa1o Stan\xc4\x8diko iniciatyva, buvo pastatytas kry\xc5\xbeius. Tai buvo tik\xc4\x97jimo \xc5\xbeenklas ir liudijimas, kad b\xc5\xabtent \xc5\xa1i vieta pasirinkta b\xc5\xabsimai \xc5\xa1ventyklai. Pasitar\xc4\x99s su vietos bendruomene, tikin\xc4\x8diaisiais, D. Stan\xc4\x8dikas nutar\xc4\x97 statyti nedidel\xc4\x99 ba\xc5\xbeny\xc4\x8di\xc4\x85. Prad\xc4\x97jo rinkti aukas. Par\xc4\x97m\xc4\x97 rajono savivaldyb\xc4\x97. Paklojus dal\xc4\xaf pamat\xc5\xb3, kun. D. Stan\xc4\x8dik\xc4\x85 i\xc5\xa1k\xc4\x97l\xc4\x97. Po jo atvyk\xc4\x99s dirbti kun. Voicechas Gorlickis baig\xc4\x97 statyti ba\xc5\xbeny\xc4\x8di\xc4\x85. J\xc4\x85 2000 m. spalio 15 d. pa\xc5\xa1ventino Vilniaus arkivyskupas Audrys Juozas Ba\xc4\x8dkis._NEWLINE_2007 m. \xc5\xa1alia ba\xc5\xbeny\xc4\x8dios i\xc5\xa1kilo pirmasis Lietuvoje bronzinis paminklas popie\xc5\xbeiui Jonui Pauliui II. L\xc4\x97\xc5\xa1as paminklui kelerius metus rinko vietos skautai. Aukojo visi parapijie\xc4\x8diai. Paminklas buvo nulietas Lenkijoje.\n_START_SECTION_\nArchitekt\xc5\xabra\n_START_PARAGRAPH_\nKalveliuose pastatyta pirmoji Lietuvoje Dievo Gailestingumo ba\xc5\xbeny\xc4\x8dia. Projekto autoriai architektai Tadeu\xc5\xa1as Derliatka i\xc5\xa1 Radomo (Lenkija) ir Me\xc4\x8dislavas Jagusinskas i\xc5\xa1 Vilniaus. Ba\xc5\xbeny\xc4\x8dia m\xc5\xabrin\xc4\x97, turinti modernaus stiliaus bruo\xc5\xbe\xc5\xb3. Ba\xc5\xbeny\xc4\x8dios r\xc5\xabsyje \xc4\xafrengtos \xc5\xa1arvojimo, taip pat ir kitiems renginiams skirtos sal\xc4\x97s.'